A MAGYAR AKTUÁRIUS TÁRSASÁG

**SZERVEZETI ÉS MŰKÖDÉSI SZABÁLYZATA**

**Érvényes: 2018. május 25-től**

1. SZAVAZÁSI KÉRDÉSEK

Szavazati joggal a Magyar Aktuárius Társaság (továbbiakban Társaság vagy MAT) tagjai és minősített tagjai rendelkeznek. A döntéshozatalban minden tag illetőleg minősített tag egyetlen szavazattal vesz részt. A tiszteletbeli és pártoló tagok csak tanácskozási joggal vehetnek részt a döntéshozatalban, egyebekben szavazati joguk nincs.

Ha a Magyar Aktuárius Társaság Alapszabálya vagy Szervezeti és Működési Szabályzata máshogy nem rendelkezik, akkor szavazásnál mindig az egyszerű többség elve alapján születik döntés.

2. KÖZGYŰLÉS

A MAT évente egyszer, tavasszal rendes közgyűlést tart. Ennek időpontját az Ügyvezető tűzi ki.

Rendkívüli közgyűlést kell összehívni, ha az Alapszabály ezt előírja, az Ügyvezető, vagy a Vezetőség, vagy a Felügyelőbizottság ezt indokoltnak tartja, vagy ha a tagok legalább egyötöde ezt a cél és ok megjelölésével az Ügyvezetőtől írásban kéri. Utóbbi esetben a rendkívüli közgyűlést az írásbeli kérelem benyújtásától számított 4 héten belül meg kell tartani. Amennyiben az Ügyvezető a rendkívüli közgyűlést az írásbeli kérelem benyújtásától számított 4 héten belül nem hívja össze, akkor a Vezetőség és a Felügyelőbizottság is jogosult ezt késlekedés nélkül megtenni helyette.

Közgyűlési szavazásnál az alábbi esetekben a jelen lévő tagok kétharmados szótöbbségére van szükség:

 - a Szervezeti és Működési Szabályzat módosítása

 - az Etikai Szabályzat módosítása,

 - a Szakmai Továbbképzési Rendszer Szabályzatának megalkotása és módosítása,

 - az Aktuárius szakmai ajánlások elfogadásának rendje Szabályzatának megalkotása és módosítása,

 - tagfelvétel és tagkizárás,

 - az Ügyvezető, a Vezetőség valamely tagjának, illetve az Etikai és Akkreditációs Bizottság elnökének vagy valamely tagjának visszahívása,

3. TISZTELETBELI ELNÖK

Tiszteletbeli elnököt csak Közgyűlés választhat. A tiszteletbeli elnök választására vonatkozó javaslatot a Társaság aktív Ügyvezetője a Vezetőséggel való előzetes konzultáció után szóbeli indoklással terjeszti a Közgyűlés elé. A tiszteletbeli elnöki cím adományozásáról a Közgyűlés szavazással dönt. Az adományozás feltétele, hogy a szavazáskor a Közgyűlés határozatképes legyen, a jelenlévők több, mint fele az adományozás mellett foglaljon állást, ellenszavazat pedig ne legyen. A tiszteletbeli elnöki cím kizárólag etikai eljárással vonható vissza, a Társaságnak egy időben csak egyetlen tiszteletbeli elnöke lehet.

A tiszteletbeli elnök részt vehet a Társaság rendezvényein. A Társaság rendezvényein a tagokra vonatkozó részvételi díjat kell megfizetnie. A tiszteletbeli elnök hozzáférést kap a társaság honlapjának védett, a tagok számára hozzáférhető részéhez is. A tagságnak kiküldött e-mail-eket a tiszteletbeli elnök is megkaphatja.

4. TISZTELETBELI TAGSÁG

Tiszteletbeli tagságot közgyűlési határozat alapján lehet adományozni. A tiszteletbeli tagság odaítélésére vonatkozó javaslatot a Társaság tagja írásban terjeszti a Közgyűlés elé, melyet a Közgyűlésen szóbeli indoklással kiegészíthet. Az adományozásról a Közgyűlés szavazással dönt. Az adományozás feltétele, hogy a szavazáskor a Közgyűlés határozatképes legyen, és a jelenlévők kétharmados többséggel az adományozás mellett foglaljanak állást.

A tiszteletbeli tagok részt vehetnek a Társaság rendezvényein. A Társaság rendezvényein a tagokra vonatkozó részvételi díjat kell megfizetniük. A tiszteletbeli tagok hozzáférést kapnak a társaság honlapjának védett, a tagok számára hozzáférhető részéhez is. A tagságnak kiküldött e-mail-eket a tiszteletbeli tagok is megkaphatják.

5. A TAGDÍJ ÉS TAGJELÖLTI DÍJ

A Társaság rendes Közgyűlése minden évben határozatot hoz az évi alaptagdíj mértékéről.

Amennyiben valaki egy adott naptári év bármely részében a Társaság tagja, a teljes éves alaptagdíjat köteles megfizetni. A vonatkozó naptári év január 1-i állapot szerint nyugdíjas státuszban lévő tagok az alaptagdíj felét fizetik. A vonatkozó naptári év január 1-i állapot szerint minősített tagok többlet tagdíja az alapján kerül megállapításra, amennyi nemzetközi tagdíjfizetési kötelezettsége keletkezik a Társaságnak a minősített tag után.

Az évi tagdíj esedékessége az alaptagdíjra vonatkozó határozat meghozatalának napja, és alapvető elvárás, hogy az esedékesség naptári évének december 31-ig a tagdíj befizetése meg is történjen. A tagok tagsági viszonya tagdíj-nemfizetés miatt az Alapszabályban meghatározottak szerint megszűnik, amennyiben az esedékes tagdíjat az Alapszabályban rögzítetteknek megfelelően nem fizetik meg.

Amennyiben a Társaság rendes Közgyűlése az alaptagdíj mértékéről nem hoz határozatot, úgy az előző évben érvényes alaptagdíjat kell az adott évre érvényesnek tekinteni, és a tagdíjat ennek megfelelően kell befizetni, a rendes Közgyűlés napjának esedékességével.

A tagjelölti díj megegyezik az alaptagdíj 80%-ával.

6. Más országokban történő aktuáriusi munkavállalás

A Magyar Aktuárius Társaság javasolja, hogy amennyiben minősített tagja egy olyan országban vállal jelentősebb aktuáriusi munkát, ahol az AAE szabályai szerint a MAT minősített aktuáriusi státusza alapján kérheti az adott ország aktuáriusi szövetségébe történő, a MAT minősített tagjának megfelelő szintű tagként történő felvételét, és az adott ország ezt lehetővé teszi, akkor ezt kérje.

Más országban vállalt jelentősebb aktuáriusi munkának tekinthető többek között, ha

* az aktuáriust más országban aktuáriusi tevékenységet (is) végző vállalat alkalmazza, vagy
* az aktuárius rendszeres aktuáriusi feladatokat végez más országban tevékenységet folytató vállalat számára,

és a más országban végzett munka saját munkaidejének legalább 10%-ában becsülhető.

7. TISZTSÉGVISELŐK VÁLASZTÁSA

A Társaság titkos szavazással az Alapszabályban írtaknak megfelelően választja az Ügyvezetőt, a Vezetőség tagjait valamint az Etikai illetve az Akkreditációs Bizottság elnökét és tagjait. Az Ügyvezető jogosult a MAT Elnöke cím használatára. A Vezetőség a titkár megválasztásának módjáról saját hatáskörében dönt. Az Alapszabályban meghatározottak szerint megválasztott leendő ügyvezető ügyvezetői mandátuma megkezdéséig jogosult a "leendő ügyvezető" cím használatára.

A tisztségviselők megválasztásának alapfeltétele a törvényi feltételek meglétén túl, hogy a közgyűlés a választás alatt minden szavazásnál határozatképes legyen. Az Ügyvezető, illetve a vezetőségi tagok megválasztása a választás lebonyolítására hivatott háromtagú szavazatszámláló bizottság megválasztásával kezdődik. A szavazatszámláló bizottságot a közgyűlés a levezető elnök javaslatára egyszerű többséggel választja meg. A szavazás ezután a jelölőlistára való felvétellel folytatódik. A jelölőlistára való felvétel feltétele, hogy a jelölt a Társaság tagja legyen, a Társaság valamely tagja a jelölt jelölőlistára való felvételére indoklással együtt javaslatot tegyen, és a jelenlévők egyszerű többséggel e javaslat mellett foglaljanak állást. A jelölőlista lezárására akkor kerül sor, ha a jelenlévők több, mint fele erről így határoz. A tisztségviselők megválasztása ezután az Alapszabálynak megfelelően titkos szavazással történik.

Egy leendő ügyvezetőre leadott szavazat az első szavazáskor akkor tekinthető érvényesnek, ha a szavazócédulán egyetlen név szerepel, és a megnevezett egyén a Társaság tagja. Leendő ügyvezető az első szavazási forduló után az lesz, aki a szavazáskor jelenlévő szavazásra jogosultak több, mint felének szavazatát elnyeri. Ha az első szavazási fordulóban nem születik döntés, akkor ismételt szavazást kell tartani. Leendő ügyvezető ezután az lesz, aki a megismételt szavazáskor a legtöbb érvényes szavazatot kapja. Megismételt szavazás során egy szavazat akkor érvényes, ha a szavazócédulán az előző fordulóban legtöbb szavazatot kapott 2 személy, illetőleg holtverseny esetén a legtöbb szavazatot kapott 2 személy bármelyikével azonos számú szavazatot kapott valamely személy neve szerepel. Ha a megismételt szavazás során az első helyen több személy azonos számú szavazatot kap, akkor a szavazást a fenti szabályok szerint újból megismétlik. Ha 3 egymást követő fordulóban nem változik a legtöbb szavazatot kapó személyek száma, akkor a leendő ügyvezetőt közülük sorsolással kell megválasztani.

Vezetőségi tag az az 5 fő lesz, aki a legtöbb érvényes szavazatot kapja. Egy, a vezetőségi tagokra leadott szavazócédula az első szavazáskor akkor tekinthető érvényesnek, ha azon legfeljebb 5 név szerepel, melyek mindegyike egymástól különbözik, és a cédulán megnevezett minden személy a Társaságnak - a leendő ügyvezetőtől különböző - tagja. A rendelkezésre álló vezetőségi helyeket ezután a szavazatok csökkenő száma szerinti sorrendben kell betölteni, miközben a betöltendő helyekre az azonos számú szavazatot kapók egyformán jogosultak.

Ha több személy rendelkezik egyforma jogosultsággal a fennmaradó helyek betöltésére, mint ahány fennmaradó hely még van, akkor e helyek betöltésére ismételt szavazási fordulót kell tartani. Ismételt szavazás során egy szavazócédula akkor érvényes, ha azon legfeljebb annyi név szerepel, ahány hely az előző szavazási fordulóban betöltetlen maradt, ha a szavazócédulán feltüntetett nevek egymástól különböznek, és ha e nevek az előző fordulóban betöltetlenül maradt helyekre egyforma jogosultságot szerzett személyek valamelyikét nevezik meg. Ha 3 egymást követő fordulóban nem változik sem a fennmaradó helyek, sem az ezen helyekre egyforma jogosultságot szerzett személyek száma, akkor a fennmaradó helyekre a vezetőségi tagokat az azonos jogosultságú személyek közül sorsolással kell kiválasztani.

Ha a Vezetőség tagjainak megválasztása, illetve teljes létszámra történő kiegészítése során az ehhez szükséges számúnál többen kaptak érvényes szavazatot, úgy az a legtöbb szavazatot kapó jelölt, aki nem lett a Vezetőség tagja, a Vezetőség póttagja lesz. Ha ilyen jelölt több is van, úgy közülük sorsolással kell a póttagot kiválasztani.

A fentieknek megfelelően történik a Felügyelőbizottság tagjainak és póttagjának választása.

A szavazás lebonyolítása után a szavazatokat a szavazatszámláló bizottságnak meg kell semmisítenie.

Az Etikai illetve az Akkreditációs Bizottság elnökének választására a leendő ügyvezető, a tagok megválasztására a Vezetőség tagjainak választási rendjére vonatkozó szabályokat kell – értelemszerűen – alkalmazni.

8. A VEZETŐSÉG ÉS A BIZOTTSÁGOK ÜGYRENDJE

A Vezetőség a döntést igénylő ügyekben haladéktalanul dönt a javaslatáról. Az Ügyvezető által kért javaslattételt igénylő ügyekben haladéktalanul teszi meg javaslatát. Évente legalább két személyes megjelenést kívánó ülést tart. A Vezetőség döntéseit, javaslatait elektronikus megbeszélés során illetve elektronikus szavazással is meghozhatja, kivéve, ha ezt a Vezetőség valamely tagja, vagy az Ügyvezető kifogásolja. A Vezetőség ülése akkor határozatképes, ha azon a Vezetőség tagjainak legalább kétharmada részt vesz. Vitás kérdésekben - ha arról az Alapszabály vagy a Szervezeti és Működési Szabályzat máshogy nem rendelkezik - a Vezetőség egyszerű többséggel határoz, hoz javaslatot. Szavazat-egyenlőség esetén az Ügyvezető a Vezetőség tagjainak észrevételei mérlegelésével dönt.

Ha a Vezetőség nem tud Megbízott Ügyvezetőt választani, úgy az ügyvezetőválasztó Közgyűlést haladéktalanul össze kell hívni; az új Ügyvezető megválasztásáig ideiglenesen a Vezetőség testületként gyakorolja az Ügyvezető feladatait.

A Társaság megválasztott leendő ügyvezetőjét és a Vezetőség titkárát - amennyiben nem tagja a Vezetőségnek - a Vezetőség üléseire tanácskozási joggal meg kell hívni.

Az Ügyvezető és a Vezetőség együttesen jogosult állásfoglalás kiadására. Ennek feltétele, hogy az Ügyvezető, valamint a Vezetőség tagjainak legalább kétharmada értsen egyet az állásfoglalás kiadásával, és senki sem szavazzon az állásfoglalás kiadása ellen.

A MAT valamely Bizottságának ülése akkor határozatképes, ha azon a Bizottság tagjainak legalább kétharmada részt vesz. Vitás kérdésekben - ha arról az Alapszabály vagy a Szervezeti és Működési Szabályzat máshogy nem rendelkezik - a Bizottság egyszerű többséggel határoz. Szavazat-egyenlőség esetén az elnök szava dönt.

9. MAT-ÁLLÁSFOGLALÁS KIADÁSA

A Magyar Aktuárius Társaság hivatalos állásfoglalást a következő eljárás eredményeként adhat ki:

 1. Valamely felmerülő probléma kapcsán az Ügyvezető úgy dönt, hogy MAT-állásfoglalás kiadására van szükség, vagy a tagság legalább egyötöde ezt kezdeményezi.

 2. A probléma megvitatására az Ügyvezető bizottságot alakít, melynek feladata az állásfoglalás előkészítése.

 3. A bizottság által előkészített állásfoglalást az Ügyvezető mérlegeli, és ha megvitatásra alkalmasnak találja, akkor azt az összes tagnak szétküldi, egyben kitűzi az állásfoglalásról tartandó vita időpontját, melyről legalább 1 nappal korábban értesíti is a tagokat.

 4. Az állásfoglalásról tartott vita során az azon résztvevő tagok több, mint felének egyetértésével kialakítanak egy közös állásfoglalás-tervezetet, melyet minden tagnak dátummal ellátva azonnal megküldenek.

 5. A tagok az állásfoglalás-tervezet kiadásával kapcsolatban az azon feltüntetett dátumhoz képest 10 napon belül írásos egyetértésüket vagy egyet nem értésüket nyilváníthatják a Vezetőségnek.

 6. Az állásfoglalás-tervezet mint MAT-állásfoglalás hozható nyilvánosságra, ha a 10. nap elteltéig a Társaság tagjainak kevesebb, mint egyötöde voksolt az állásfoglalás-tervezet ellen. Ellenkező esetben az Ügyvezető kikérve a Vezetőség javaslatát dönt arról, hogy érdemes-e a vitát folytatni. Ha igen, akkor a fenti eljárás a 2. ponttól kezdve ismételendő.

10. SZAKMAI AJÁNLÁSOK

A Magyar Aktuárius Társaság szakmai ajánlást adhat ki. A szakmai ajánlás a Magyarországon tevékenykedő aktuáriusok és a MAT tagjai által szakmai munkájuk során követendő eljárásokra, az alkalmazott módszertanra, a feltevésekre illetőleg az eredmények értelmezésére és bemutatására vonatkozóan fogalmaz meg elveket illetőleg szabályokat. A szakmai ajánlás lehet figyelemfelhívó, javallott vagy kötelező.

A figyelemfelhívó szakmai ajánlás útmutatást ad arra nézve, hogy valamely szakmai probléma kezelése esetében az aktuáriusnak mely elveket illetőleg szabályokat célszerű követnie.

A javallott szakmai ajánlás olyan elveket illetőleg szabályokat fektet le, amelyek követése az aktuáriustól elvárt, azoktól eltérni csak indokolt esetben szabad.

A kötelező szakmai ajánlásban foglaltak követése a Magyarországon tevékenykedő aktuáriusoktól elvárt, azoktól eltérni csak indokolt esetben szabad. A kötelező szakmai ajánlás a MAT tagjelöltje, tagja számára kötelező, azoktól a tagjelölt, tag csak különösen indokolt esetben térhet el. Az esetleges eltérést a tagjelöltnek, tagnak minden esetben írásban indokolnia kell, kitérve az eltérés okozta hatásra; az eltérés tényére, hatására és az indoklásra fel kell hívja a munkája eredményét felhasználó figyelmét.

A szakmai ajánlás elfogadásának, módosításának és visszavonásának folyamatát a „Az aktuárius szakmai ajánlások elfogadásának rendje” című szabályzat tartalmazza, amelyet a Közgyűlés fogad el.

Ha a MAT tagjelöltje, tagja nem Magyarországon végez szakmai tevékenységet, úgy a MAT szakmai ajánlásait annyiban kell figyelembe vennie, amennyiben azok nem mondanak ellent a külföldön érvényes szakmai ajánlásoknak.